Nekadašnji članovi i simpatizeri HNS-a i brojni građani iz cijele RH koji dosada nisu bili politički aktivni predali su u ponedjeljak zahtjev za registraciju udruge Inicijative za osnivanje narodne stranke-reformista.

- Novoosnovana Udruga sa sjedištem u Zagrebu, okupit će političke istomišljenike iz cijele Hrvatske koji će zajednički graditi platformu kao temelj za osnivanje nove političke stranke, Narodne stranke – reformista.

Članovi okupljeni oko ove Inicijative vide nove prostore za kreiranje i provođenje racionalne i mjerljive politike, prije svega u gospodarstvu i obrazovanju. To ujedno znači i preuzimanje odgovornosti za provođenje niza neophodnih reformi sustava na razini države, uz istovremenu realizaciju projekata koji traže sposobnost vođenja, otvaraju prostor za sanaciju i razvoj ukupnog gospodarstva Hrvatske.

Nova stranka svoj put želi graditi ugledajući se na zapadne demokracije koje grabe naprijed, nude i provode konkretna rješenja za izlazak iz krize i gospodarski napredak, dok stranke u Hrvatskoj i dalje vode ideološke „ratove“.

Hrvatska treba hrabru i odgovornu politiku koja može preuzeti odgovornost za nužnu i što hitniju reformu javne uprave, donošenje i provedbu strategije upravljanja državnom imovinom, gospodarenja otpadom, kao i realizaciju već postojećih i za oporavak neophodnih projekata u energetici i poljoprivredi. Istovremeno, obrazovni sustav u Hrvatskoj mora stvoriti temelj za pretvaranje „hrvatske pameti“ u gospodarsko dobro, jer nedostatak strategije o integraciji gospodarstva i obrazovanja koči razvoj zemlje-dodaju u priopćenju.

Natalija Martinčević, predsjednica Udruge Inicijative za osnivanje Narodne stranke – reformista istaknula je kako vjeruje da je konačno sazrelo vrijeme u Hrvatskoj za vlast čija će se efikasnost i sposobnost moći jasno pratiti i mjeriti na konkretnim projektima i rezultatima.

- Kroz svoje političko djelovanje, punih 13 godina, bavila sam se gospodarskim temama i pitanjima, kako u Gradu Varaždinu tako i u Hrvatskom saboru. Stoga sam sada spremna s kolegama i istomišljenicima iz cijele Hrvatske graditi novu platformu s jasnim i konkretnim projektima kojima je cilj pokrenuti hrvatsko gospodarstvo. Naša Inicijativa poruka je i svim građanima Hrvatske koji prepoznaju temeljne vrijednosti narodnjaštva nekadašnje Hrvatske narodne stranke, da nas podrže i da nam se pridruže u stvaranju nove, kompetentne i odgovorne političke snage u Hrvatskoj- dodala je Martinčević.

>> Zbog kritiziranja N. Martinčević izbačena i iz stranke, a sada ostaje i bez posla

>> Martinčević i Koračević definitivno izbačeni